St. Johanneslogen Midnatsol

St. Johanneslogen Midnatsol er en St. Johannesloge i Den Norske Frimurerorden (St. Johannesloge nr. 17). Logen ble innviet den 11. juli 1924 i Bodø.
Logen har sin opprinnelse i Nordland Broderforening, som ble grunnlagt 22. august 1899. Den 19. mai 1903 ble den opphøyet til Filialforening, som var det daværende navnet på en Deputasjonsloge. Begge disse foreningene var underlagt St. Johanneslogen Nordlyset i Trondhjem. Den 11. juli 1924 ble den opphøyet til en selvstendig loge, som var underlagt Trondhjems Provincialloge. Den 13. mai 1996 ble den deretter underlagt Tromsø Provincialloge.
Broderforeningen avholdt i begynnelsen sine møter på Hotel Grand Bodø i Storgata. I 1901 ble møteaktiviteten flyttet til lokalene til Nordland Privatbank i Storgata. Fra 1923 holdt Filialforeningen og senere logen sine møter i Godtemplarlokalet «Fram» i Rensåsgaten. I 1931 fikk logen sin egen logebygning.
Logen deler idag lokaler med St. Johanneslogen Salten, St. Andreaslogen Hålogaland, Bodø Stewardsloge og Bodø Kapitel Broderforening, og holder til i Rensåsgaten 28.
St. Johanneslogen Midnatsol er moderlogen til St. Johanneslogen Salten, såvel som St. Johanneslogen Arcturus i Narvik, St. Johanneslogen Polarcirkelen i Mo i Rana, St. Johanneslogen Øystein i Svolvær og St. Johanneslogen St. Stefan til de tre Stene i Sortland.
Logens valgspråk er Ad Lucem aeternam (Mot det evige Lys).

Nordland Broderforening 1899–1903

Nordland Broderforening ble grunnlagt den 22. august 1899 og underlagt St. Johanneslogen Nordlyset. Initiativtageren var Julius Emil Knudsen, som i 1898 ble direktør ved Sulitjelma Gruber. Den 12. november 1888 ble han innviet i St. Johanneslogen Nordlyset, og i 1897 ble han medlem av Røros broderforening.
Den 10. januar 1899 ble det sendt inn et andragende om å grunnlegge en broderforening i Bodø. Søknaden ble anbefalt av Nordlyset, og innvilget av Loge-Direktoriet den 15. mai samme år. Innvielsen ble foretatt med 22 frimurere tilstede – 17 av dem tilhørende den nye forening, og med Julius Emil Knudsen som første Ordførende Forstander.
I årene 1899–1901 ble møtene holdt i et lokale på Grand Hotel. I 1901 var medlemstallet steget til 45, og foreningen gikk over til å benytte et lokale i Bodø Sentralbanks bygning i Storgaten.

Nordland Filialforening 1903–1924

Allerede i 1900 søkte Knudsen om å opphøye broderforeningen til Filialforening underlagt Nordlyset, med recepsjonrett i I º. Dette ble innvilget av Viseste Salomos Vikarius Hans majestet Kong Oscar II den 19. mai 1903.
En søknad om å bli selvstendig loge ble avslått i 1906. Samme år søkte Filialforeningen om recepsjonrett i II º. Dette ble innvilget av kong Oscar II i 1907.
En ny søknad i 1908 om å bli selvstendig loge ble også avslått.
Knudsen ble avløst av R.M.B. Schjølberg som Ordførende Forstander. Han ble i 1922 avløst av Ove Christian Owe, som ledet foreningen frem til den ble opphøyd til selvstendig loge i 1924.
I 1923 flyttet foreningen sine møtelokaler til Godtemplarlokalet «Fram», som på denne tiden lå i Rensåsgaten. Bodøs første kino (Fram Kino) overtok senere denne bygningen.

Selvstendig loge 1924

Innvielsen av foreningen som selvstendig loge, fant sted den 11. juli 1924. Ove Christian Owe ble logens første Ordførende Mester. Før innvielsen hadde Owe fått tre høye lysestaker fra St. Johanneslogen St. Olaus til den hvide Leopard. To av disse forsvant under andre verdenskrig, og måtte erstattes av kopier laget av en snekker fra Bodø. Den tredje høye kandelaber er bevart intakt i III º salen.